CELEX: 32019R1745
Language: lv
Date: 2019-08-13 00:00:00
Title: Komisijas Deleģētā regula (ES) 2019/1745 (2019. gada 13. augusts), ar ko Eiropas Parlamenta un Padomes Direktīvu 2014/94/ES papildina un groza attiecībā uz L kategorijas mehānisko transportlīdzekļu uzlādes punktiem, krasta elektropadevi iekšzemes ūdensceļu kuģiem, ūdeņraža padevi autotransportam un dabasgāzes padevi autotransportam un ūdens transportam un ar ko atceļ Komisijas Deleģēto regulu (ES) 2018/674 (Dokuments attiecas uz EEZ)

22.10.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 268/1
               
            
         KOMISIJAS DELEĢĒTĀ REGULA (ES) 2019/1745
         (2019. gada 13. augusts),
         ar ko Eiropas Parlamenta un Padomes Direktīvu 2014/94/ES papildina un groza attiecībā uz L kategorijas mehānisko transportlīdzekļu uzlādes punktiem, krasta elektropadevi iekšzemes ūdensceļu kuģiem, ūdeņraža padevi autotransportam un dabasgāzes padevi autotransportam un ūdens transportam un ar ko atceļ Komisijas Deleģēto regulu (ES) 2018/674
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2014. gada 22. oktobra Direktīvu 2014/94/ES par alternatīvo degvielu infrastruktūras ieviešanu (1), jo īpaši tās 4. panta 14. punktu, 5. panta 3. punktu un 6. panta 11. punktu,
         tā kā:
         
                     (1)
                  
                  
                     Komisijas veiktās standartizācijas mērķis ir nodrošināt, lai Eiropas vai starptautiskos standartos ir noteiktas tehniskās specifikācijas uzlādes un uzpildes punktu savstarpējai izmantojamībai un ka vajadzīgās tehniskās specifikācijas tiek noteiktas, ņemot vērā pašreizējos Eiropas standartus un saistītās starptautiskās standartizācijas darbības.
                  
               
                     (2)
                  
                  
                     Saskaņā ar Eiropas Parlamenta un Padomes Regulas (ES) Nr. 1025/2012 (2) 10. panta 1. punktu Komisija pieprasīja (3), lai Eiropas Standartizācijas komiteja (CEN) un Eiropas Elektrotehniskās standartizācijas komiteja (Cenelec) izstrādātu un pieņemtu attiecīgus Eiropas standartus vai grozītu pašreizējos Eiropas standartus attiecībā uz elektropadevi autotransportam, jūras transportam un iekšzemes ūdensceļu transportam, ūdeņraža padevi autotransportam, dabasgāzes, tostarp biometāna, padevi autotransportam, jūras transportam un iekšzemes ūdensceļu transportam.
                  
               
                     (3)
                  
                  
                     
                        CEN un Cenelec izstrādātos standartus ir atzinusi Eiropas rūpniecības nozare, lai nodrošinātu Savienības līmeņa mobilitāti transportlīdzekļiem un kuģiem, kuru darbināšanai izmanto atšķirīgas degvielas. CEN un Cenelec ieteica Komisijai minētos standartus iekļaut Savienības tiesiskajā regulējumā. Direktīvas 2014/94/ES II pielikumā minētās tehniskās specifikācijas būtu attiecīgi jāpapildina vai jāgroza.
                  
               
                     (4)
                  
                  
                     “Savstarpējas izmantojamības” noteikumi šīs deleģētās regulas kontekstā attiecas tikai uz uzlādes un uzpildes staciju spēju padot tādu enerģiju, kas ir saderīga ar visām transportlīdzekļu tehnoloģijām, lai transportlīdzekļiem visā ES varētu netraucēti izmantot alternatīvās degvielas.
                  
               
                     (5)
                  
                  
                     
                        CEN un Cenelec informēja Komisiju par standartiem, kurus ir ieteicams piemērot L kategorijas mehānisko transportlīdzekļu uzlādes punktiem. Šādiem uzlādes punktiem būtu jāpiemēro standarts EN 62196-2 “Kontaktspraudņi, kontaktligzdas, transportlīdzekļu spraudsavienotāji un ievadligzdas. Elektromobiļu konduktīvā uzlādēšana. Maiņstrāvas kontaktdakšu un cauruļveida kontaktligzdu aprīkojuma izmēru savietojamības un savstarpējās apmaināmības prasības” un IEC 60884-1 “Mājsaimniecības un līdzīga lietojuma kontaktspraudņi un kontaktligzdas – 1. daļa: Vispārīgās prasības”. Tāpēc Direktīvas 2014/94/ES II pielikuma 1.5. punkts būtu attiecīgi jāpapildina.
                  
               
                     (6)
                  
                  
                     
                        CEN un Cenelec informēja Komisiju par standartiem, kurus ir ieteicams piemērot krasta elektropadevei iekšzemes ūdensceļu kuģiem. Šādai elektropadevei būtu jāpiemēro standarts EN 15869-2 “Iekšzemes ūdensceļu kuģi. Krasta elektroenerģijas pieslēgums, trīsfāžu, 400 V, līdz 63 A, 50 Hz. 2. daļa: Krasta elektropieslēgums, drošuma prasības” (grozīšanas procesā, lai strāvas stiprumu palielināto no 63 A līdz 125 A) un EN 16840 “Iekšzemes ūdensceļu kuģi. Krasta elektroenerģijas pieslēgums, trīsfāžu strāva 400 V, 50 Hz un vismaz 250 A”. Tāpēc Direktīvas 2014/94/ES II pielikuma 1.8. punkts būtu attiecīgi jāpapildina.
                  
               
                     (7)
                  
                  
                     
                        CEN un Cenelec informēja Komisiju par standartiem, kurus ir ieteicams piemērot saspiestas dabasgāzes (CNG) uzpildes stacijām. Eiropas standarts EN ISO 16923 “Dabasgāzes uzpildes stacijas. Transportlīdzekļu CNG uzpildes stacijas” attiecas uz transportlīdzekļu CNG uzpildes staciju konstrukciju, izbūvi, darbību, pārbaudi un apkopi, ieskaitot iekārtas, drošības un vadības ierīces. Šis Eiropas standarts attiecas arī uz tādu uzpildes staciju daļām, kurās dabasgāze ir gāzveida stāvoklī un kurās uzpilda CNG, kas iegūta no sašķidrinātas dabasgāzes (L-CNG), atbilstoši EN ISO 16924. Tas attiecas arī uz biometāna, uzlabota ogļu slāņa metāna (CBM) un gāzes, kas iegūta LNG vaporizācijā, padevi (uz vietas vai ārpus objekta). Standarta EN ISO 16923 elementi, kas nodrošina CNG uzpildes staciju un transportlīdzekļu savstarpēju izmantojamību, būtu jāattiecina uz CNG uzpildes punktiem. Tāpēc Direktīvas 2014/94/ES II pielikuma 3.4. punkts būtu attiecīgi jāpapildina.
                  
               
                     (8)
                  
                  
                     
                        CEN un Cenelec informēja Komisiju par standartiem, kurus ir ieteicams piemērot sašķidrinātas dabasgāzes (LNG) uzpildes stacijām. Eiropas standarts EN ISO 16924 “Dabasgāzes uzpildes stacijas. Transportlīdzekļu LNG uzpildes stacijas” pašreizējā redakcijā attiecas uz transportlīdzekļu LNG uzpildes staciju konstrukciju, izbūvi, darbību, apkopi un pārbaudi, ieskaitot iekārtas, drošības un vadības ierīces. Šajā Eiropas standartā noteikta uzpildes staciju konstrukcija, izbūve, darbība, apkope un pārbaude, lai LNG varētu izmantot kā vietēju avotu transportlīdzekļu uzpildei ar CNG (L-CNG uzpildes stacijas), ieskaitot stacijas drošības un vadības ierīces un īpašas L-CNG uzpildes stacijas iekārtas. Eiropas standarts attiecas uz šādām uzpildes stacijām: privātas piekļuves stacijām, publiskas piekļuves stacijām (pašapkalpošanās vai ar apkalpošanu), uz stacijām, kurās uzpildi veic ar mērīšanu vai bez tās, uzpildes stacijām ar stacionāru LNG glabātuvi, uzpildes stacijām ar mobilu LNG glabātuvi. Eiropas standarts EN ISO 12617 “Autotransporta līdzekļi. Degvielas uzpildes savienotājs sašķidrinātai dabasgāzei (LNG). 3,1 MPa savienotājs” pašreizējā redakcijā nosaka no jaunām un nelietotām detaļām un materiāliem izgatavotu LNG uzpildes sprauslu un ieplūdes elementu izmantošanu autotransporta līdzekļiem, kurus darbina ar LNG. LNG uzpildes savienotājs sastāv no ieplūdes elementa un aizsargvāka (kas uzstādīts transportlīdzeklī) un no sprauslas. Šis Eiropas standarts ir piemērojams tikai tādām ierīcēm, kuras paredzētas maksimālajam 3,4 MPa (34 bar) darba spiedienam, kuras kā transportlīdzekļa degvielu izmanto LNG un kurām ir standartizētas pievienošanas sastāvdaļas. Standarta EN ISO 16924 elementi, kas nodrošina LNG uzpildes staciju savstarpēju izmantojamību, un standarta EN ISO 12617 elementi, kas nosaka savienotāju specifikācijas, būtu jāattiecina uz LNG uzpildes punktiem. Tāpēc Direktīvas 2014/94/ES II pielikuma 3.2. punkts būtu attiecīgi jāpapildina.
                  
               
                     (9)
                  
                  
                     
                        CEN un Cenelec informēja Komisiju par standartiem, kurus ir ieteicams piemērot iekšzemes ūdensceļu kuģu vai jūras kuģu uzpildes punktiem. Eiropas standarts EN ISO 20519 “Kuģu un jūras tehnoloģijas. Specifikācija ar sašķidrinātu dabasgāzi darbināmu kuģu bunkurēšana” ir pielāgots jūras kuģu un iekšzemes ūdensceļu kuģu uzpildes punktiem. To jūras kuģu gadījumā, uz kuriem neattiecas Starptautiskais kodekss par kuģu konstrukciju un aprīkojumu, kuri pārvadā sašķidrinātas gāzes kā lejamkravas (IGC kodekss), LNG uzpildes punktiem būtu jāatbilst standartam EN ISO 20519. Tomēr iekšzemes ūdensceļu kuģu gadījumā LNG uzpildes punktiem tikai savstarpējas izmantojamības nolūkā būtu jāatbilst standartam EN ISO 20519 (5.3.–5.7. daļa). Eiropas standarts EN ISO 20519 būtu jāpiemēro jūras kuģu uzpildes punktiem, un minētā Eiropas standarta 5.3.–5.7. daļa būtu jāpiemēro iekšzemes ūdensceļu kuģu uzpildes punktiem. Tāpēc Direktīvas 2014/94/ES II pielikuma 3.1. punkts būtu attiecīgi jāpapildina.
                  
               
                     (10)
                  
                  
                     
                        CEN un Cenelec informēja Komisiju par standartiem, ko ir ieteicams piemērot ūdeņraža uzpildes punktiem, kuros uzpilda gāzveida ūdeņradi, un uzpildes protokoliem. Eiropas standarts EN 17127 “Āra ūdeņraža uzpildes punkti ar gāzveida ūdeņradi, kuros izmanto uzpildīšanas protokolus” pašreizējā redakcijā attiecas uz tādu staciju konstrukciju, izbūvi, darbību, pārbaudi un apkopi, kurās transportlīdzekļus uzpilda ar gāzveida ūdeņradi. Standartā EN 17127 aprakstītās savstarpējās izmantojamības prasības būtu jāpiemēro ūdeņraža uzpildes punktiem, kā arī minētais Eiropas standarts būtu jāpiemēro attiecīgajiem uzpildes protokoliem. Tāpēc Direktīvas 2014/94/ES II pielikuma 2.1. un 2.3. punkts būtu attiecīgi jāgroza.
                  
               
                     (11)
                  
                  
                     
                        CEN un Cenelec informēja Komisiju par standartiem, kurus ir ieteicams piemērot, lai noteiktu kvalitātes raksturlielumus ūdeņradim, ar kuru no ūdeņraža uzpildes punktiem uzpilda autotransporta līdzekļus. Eiropas standarts EN 17124 “Ūdeņraža degviela. Produkta specifikācija un kvalitātes nodrošināšana. Degvielas šūnu protonu apmaiņas membrānas (PEM) autotransporta līdzekļiem” pašreizējā redakcijā attiecas uz ūdeņraža degvielas kvalitātes raksturlielumiem un attiecīgas kvalitātes nodrošināšanu, lai izmantošanai degvielas šūnu protonu apmaiņas membrānas (PEM) autotransporta līdzekļu sistēmās nodrošinātu ūdeņraža produkta vienādību. Būtu jāpiemēro Eiropas standarts EN 17124, ar ko nosaka ūdeņraža uzpildes punktos uzpildāmā ūdeņraža kvalitātes raksturlielumus. Tāpēc Direktīvas 2014/94/ES II pielikuma 2.2. punkts būtu attiecīgi jāgroza.
                  
               
                     (12)
                  
                  
                     
                        CEN un Cenelec informēja Komisiju, ka Eiropas standartu EN ISO 17268 “Gāzveida ūdeņraža degvielas uzpildes savienojuma ierīces sauszemes transportlīdzekļiem” ir ieteicams piemērot savienotājiem, kas paredzēti mehanizēto transportlīdzekļu uzpildei ar gāzveida ūdeņradi. Tāpēc ir svarīgi pabeigt to savienotāju sertifikācijas procesu, kas atbilstoši standartam EN ISO 17268 paredzēti mehanizēto transportlīdzekļu uzpildei ar gāzveida ūdeņradi. Kad šis process būs pabeigts, savienotājiem, kas paredzēti mehanizēto transportlīdzekļu uzpildei ar gāzveida ūdeņradi, būtu jāatbilst standartam EN ISO 17268. Tāpēc Direktīvas 2014/94/ES II pielikuma 2.4. punkts būtu attiecīgi jāgroza.
                  
               
                     (13)
                  
                  
                     
                        CEN un Cenelec informēja Komisiju, ka Eiropas standarts EN ISO 14469 “Autotransporta līdzekļi. Degvielas uzpildes savienotājs saspiestai dabasgāzei (CNG)” būtu jāpiemēro CNG savienotājiem un ieplūdes elementiem. Tāpēc Direktīvas 2014/94/ES II pielikuma 3.3. punkts būtu attiecīgi jāgroza.
                  
               
                     (14)
                  
                  
                     Notika apspriešanās ar Ilgtspējīga transporta foruma ekspertu grupu un Reinas kuģniecības centrālo komisiju (CCNR), un tās sniedza ieteikumus par Eiropas standartiem, uz kuriem attiecas šī Komisijas deleģētā regula.
                  
               
                     (15)
                  
                  
                     Komisijai attiecīgi jāgroza Direktīva 2014/94/ES un tā jāpapildina ar atsaucēm uz CEN un Cenelec izstrādātajiem Eiropas standartiem.
                  
               
                     (16)
                  
                  
                     Kad ar Komisijas deleģētajām regulām tiek noteiktas jaunas tehniskās specifikācijas vai atjauninātas vai papildinātas spēkā esošas tehniskās specifikācijas, kas noteiktas Direktīvas 2014/94/ES II pielikumā, piemēro 24 mēnešu pārejas posmu.
                  
               
                     (17)
                  
                  
                     Šajā regulā būtu jāiekļauj atjauninājumi, kas izdarīti pēc dažu dalībvalstu pieprasījuma, attiecībā uz L kategorijas mehānisko transportlīdzekļu uzlādes punktiem, krasta elektropadevi iekšzemes ūdensceļu kuģiem un ūdens transporta LNG uzpildes punktiem, kā arī CEN un Cenelec jaunumi standartos saistībā ar dabasgāzes un ūdeņraža padevi. Tāpēc Komisijas Deleģētā regula (ES) 2018/674 (4) būtu jāatceļ,
                  
               IR PIEŅĒMUSI ŠO REGULU.
         
            1. pants
            
               L kategorijas mehāniskajiem transportlīdzekļiem paredzēti uzlādes punkti
            
            L kategorijas mehānisko transportlīdzekļu uzlādes punktiem, kas minēti Direktīvas 2014/94/ES II pielikuma 1.5. punktā, piemēro šādas tehniskās specifikācijas:
            
                        (1)
                     
                     
                        Publiski pieejamos maiņstrāvas (AC) uzlādes punktus ar jaudu līdz 3,7 kVA, kas paredzēti L kategorijas elektrotransportlīdzekļiem, savstarpējas izmantojamības nolūkā aprīko ar vismaz vienu no šādām uzlādes sistēmām:
                        
                                    (a)
                                 
                                 
                                    3.a tipa kontaktligzdu vai transportlīdzekļa spraudsavienotājiem, kas aprakstīti standartā EN 62196-2 (uzlādei 3. režīmā);
                                 
                              
                                    (b)
                                 
                                 
                                    kontaktligzdu, kas atbilst standartam IEC 60884-1 (uzlādei 1. vai 2. režīmā).
                                 
                              
                  
                        (2)
                     
                     
                        Publiski pieejamos maiņstrāvas (AC) uzlādes punktus ar jaudu lielāku nekā 3,7 kVA, kas paredzēti L kategorijas elektrotransportlīdzekļiem, savstarpējās izmantojamības nolūkā aprīko vismaz ar 2. tipa kontaktligzdām vai transportlīdzekļa spraudsavienotājiem, kas aprakstīti standartā EN 62196-2.
                     
                  
         
            2. pants
            
               Krasta elektropadeve iekšzemes ūdensceļu kuģiem
            
            Krasta elektropadevei iekšzemes [iekšējo] ūdensceļu kuģiem, kas minēta Direktīvas 2014/94/ES II pielikuma 1.8. punktā, piemēro šādas tehniskās specifikācijas.
            Krasta elektropadeve iekšzemes ūdensceļu kuģiem atbilst standartam EN 15869-2 vai standartam EN 16840 atkarībā no elektroenerģijas vajadzībām.
         
         
            3. pants
            
               
                  Mehānisko transportlīdzekļu saspiestas dabasgāzes (
                  CNG
                  ) uzpildes punkti
               
            
            Saspiestas dabasgāzes (CNG) uzpildes punktiem, kas minēti Direktīvas 2014/94/ES II pielikuma 3.4. punktā, piemēro šādas tehniskās specifikācijas.
            Uzpildes spiediens (darba spiediens) pie 15 °C ir 20,0 MPa (200 bar). Ir pieļaujams maksimālais uzpildes spiediens 26,0 MPa, veicot “temperatūras kompensēšanu”, kā noteikts standartā EN ISO 16923 “Dabasgāzes uzpildes stacijas. Transportlīdzekļu CNG uzpildes stacijas”.
         
         
            4. pants
            
               
                  Mehānisko transportlīdzekļu sašķidrinātas dabasgāzes (
                  LNG
                  ) uzpildes punkti
               
            
            Mehānisko transportlīdzekļu sašķidrinātas dabasgāzes (LNG) uzpildes punktiem, kas minēti Direktīvas 2014/94/ES II pielikuma 3.2. punktā, piemēro šādas tehniskās specifikācijas.
            Uzpildes spiediens ir mazāks nekā maksimālais pieļaujamais darba spiediens transportlīdzekļa tvertnē, kā noteikts standartā EN ISO 16924 “Dabasgāzes uzpildes stacijas. Transportlīdzekļu LNG uzpildes stacijas”.
            Savienotāja profilam piemēro standartu EN ISO 12617 “Autotransporta līdzekļi. Degvielas uzpildes savienotājs sašķidrinātai dabasgāzei (LNG). 3,1 MPa savienotājs”.
         
         
            5. pants
            
               Iekšzemes ūdensceļu kuģu vai jūras kuģu uzpildes punkti
            
            Iekšzemes [iekšējo] ūdensceļu kuģu vai jūras kuģu uzpildes punktiem, kas minēti Direktīvas 2014/94/ES II pielikuma 3.1. punktā, piemēro šādas tehniskās specifikācijas.
            To jūras kuģu gadījumā, uz kuriem neattiecas Starptautiskais kodekss par kuģu konstrukciju un aprīkojumu, kuri pārvadā sašķidrinātas gāzes kā lejamkravas (IGC kodekss), LNG uzpildes punkti atbilst standartam EN ISO 20519.
            Iekšzemes ūdensceļu kuģu gadījumā LNG uzpildes punkti tikai savstarpējas izmantojamības nolūkā atbilst standartam EN ISO 20519 (5.3.–5.7. daļa).
         
         
            6. pants
            Direktīvas 2014/94/ES II pielikumu groza šādi:
            
                        1)
                     
                     
                        2.1. punktu aizstāj ar šādu:
                        “2.1. Āra ūdeņraža uzpildes punkti ar gāzveida ūdeņradi, ko izmanto kā degvielu mehāniskos transportlīdzekļos, atbilst savstarpējās izmantojamības prasībām, kas aprakstītas standartā EN 17127 “Āra ūdeņraža uzpildes punkti ar gāzveida ūdeņradi, kuros izmanto uzpildīšanas protokolus”.”;
                     
                  
                        2)
                     
                     
                        2.2. punktu aizstāj ar šādu:
                        “2.2. Ūdeņraža kvalitātes raksturlielumi, ko uzpilda mehānisko transportlīdzekļu ūdeņraža uzpildes punktos, atbilst prasībām, kas aprakstītas standartā EN 17124 “Ūdeņraža degviela. Produkta specifikācija un kvalitātes nodrošināšana. Degvielas šūnu protonu apmaiņas membrānas (PEM) autotransporta līdzekļiem”; ūdeņraža kvalitātes nodrošināšanas metodes arī ir aprakstītas minētajā standartā.”;
                     
                  
                        3)
                     
                     
                        2.3. punktu aizstāj ar šādu:
                        “2.3. Uzpildes algoritms atbilst prasībām standartā EN 17127 “Āra ūdeņraža uzpildes punkti ar gāzveida ūdeņradi, kuros izmanto uzpildīšanas protokolus”.”;
                     
                  
                        4)
                     
                     
                        2.4. punktu aizstāj ar šādu:
                        “2.4. Tiklīdz ir pabeigts standarta EN ISO 17268 savienotāju sertifikācijas process, savienotājiem mehānisko transportlīdzekļu uzpildei ar gāzveida ūdeņradi jāatbilst standartam EN ISO 17268 “Gāzveida ūdeņraža degvielas uzpildes savienojuma ierīces sauszemes transportlīdzekļiem”.”;
                     
                  
                        5)
                     
                     
                        3.3. punktu aizstāj ar šādu:
                        “3.3. Savienotāja profils atbilst prasībām standartā EN ISO 14469 “Autotransporta līdzekļi. Degvielas uzpildes savienotājs saspiestai dabasgāzei (CNG)”.”
                     
                  
         
            7. pants
            Deleģēto regulu (ES) 2018/674 atceļ.
         
         
            8. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 12. novembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 13. augustā
            
               
                  Komisijas
               
               
                  un tās priekšsēdētāja vārdā –
               
               
                  Komisijas locekle
               
               Violeta BULC
            
         
         
            (1)  OV L 307, 28.10.2014., 1. lpp.
         
         
            (2)  Eiropas Parlamenta un Padomes 2012. gada 25. oktobra Regula (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (OV L 316, 14.11.2012., 12. lpp.).
         
            (3)  M/533 Komisijas 2015. gada 12. marta Īstenošanas lēmums C(2015) 1330 final par Eiropas standartizācijas organizācijām adresētu standartizācijas pieprasījumu saskaņā ar Eiropas Parlamenta un Padomes Regulu (ES) Nr. 1025/2012, lai izstrādātu Eiropas standartus attiecībā uz alternatīvo degvielu infrastruktūru.
         
            (4)  Komisijas 2017. gada 17. novembra Deleģētā regula (ES) 2018/674, ar ko Eiropas Parlamenta un Padomes Direktīvu 2014/94/ES papildina attiecībā uz L kategorijas mehānisko transportlīdzekļu uzlādes punktiem, krasta elektropadevi iekšzemes ūdensceļu kuģiem un ūdens transporta LNG uzpildes punktiem un groza minēto direktīvu attiecībā uz savienojumiem mehānisko transportlīdzekļu uzpildei ar gāzveida ūdeņradi (OV L 114, 4.5.2018., 1. lpp.).